Cant Còsmic - ca
Dos creadors intensos i fervorosos, Jaume C. Pons Alorda (escriptor, traductor, recitador i agitador cultural) i Dídac Rocher (músic, poeta, recitador i compositor), han unit les seves energies per crear l’espectacle Cant Còsmic, en què mots, melodies i cants s‘uneixen per celebrar la força del primer gran poeta modern, Walt Whitman. La representació està basada en el text Fulles d’herba, traduït per Pons Alorda. Whitman és poeta del jo i del col·lectiu, de la terra i de la mar, dels oficis i de les llibertats, de la democràcia i de la guerra, de la natura i de la civilització, d’allò sublim i d’allò banal, de l’ànima i del sexe. L’explosiva energia oratòria de Pons Alorda s’alia amb la sensibilitat i la veu fonda de Rocher per acostar-nos, en un català saborosíssim, una de les poètiques més grans i potents dels nostres temps.